
การลงทะเบียนเป็นผู้มีสิทธิรับเงินเบี้ยยังชีพผู้สูงอายุประจำปีงบประมาณ  พ.ศ. 2564
ขององค์การบริหารส่วนตำบลหนองบ่อ   อำเภอย่านตาขาว   จังหวัดตรัง
โทร.  075 285100   www.nongbo.co.th
	ตามระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น  (ฉบับที่ 2)  พ.ศ. 2560
	ข้อ  4  ให้ยกเลิกความในข้อ  8  ของระเบียบกระทรวงมหาดไทย  ว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น  พ.ศ. 2552  และให้ใช้ความดังต่อไปนี้แทน
	“ข้อ  8  ผู้สูงอายุผู้ใดที่มีสิทธิได้รับเบี้ยยังชีพผู้สูงอายุจากองค์กรปกครองส่วนท้องถิ่นที่ตนมีภูมิลำเนาอยู่  ต่อมาผู้สูงอายุนั้นได้ย้ายภูมิลำเนาไปอยู่องค์กรปกครองส่วนท้องถิ่นอื่น  ให้ผู้สูงอายุนั้นไปลงทะเบียนและยื่นคำขอรับเงินเบี้ยยังชีพผู้สูงอายุด้วยตนเองต่อองค์กรปกครองส่วนท้องถิ่นแห่งใหม่นับแต่วันที่ย้ายแต่ไม่เกินเดือนพฤศจิกายนของปีนั้นๆ  ทั้งนี้  ให้ได้รับเงินเบี้ยยังชีพผู้สูงอายุจากองค์กรปกครองส่วนท้องถิ่นแห่งใหม่ในปีงบประมาณถัดไป  โดยให้องค์กรปกครองส่วนท้องถิ่นแห่งใหม่แจ้งให้องค์กรปกครองส่วนท้องถิ่นเดิมที่จ่ายเงินเบี้ยยังชีพให้แก่ผู้สูงอายุผู้นั้นทราบเพื่อไม่ให้เกิดความซ้ำซ้อน  ทั้งนี้  ในระหว่างปีงบประมาณให้องค์กรปกครองส่วนท้องถิ่นเดิมที่จ่ายเบี้ยยังชีพผู้สูงอายุอยู่  ให้องค์กรปกครองส่วนท้องถิ่นนั้นยังคงจ่ายเบี้ยยังชีพผู้สูงอายุต่อไปจนกว่าจะสิ้นปีงบประมาณ”
	เพราะฉะนั้น  เมื่อผู้สูงอายุย้ายภูมิลำเนาไปอยู่ท้องถิ่นแห่งใหม่  จะต้องแจ้งท้องถิ่นเดิมที่รับเบี้ยยังชีพอยู่  และจะต้องไปยื่นคำขอรับเงินเบี้ยยังชีพผู้สูงอายุกับท้องถิ่นแห่งใหม่ไม่เกินเดือนพฤศจิกายนของปีนั้นๆ (ภายในเดือนพฤศจิกายน  2563)   เพื่อเป็นการรักษาสิทธิและเพื่อจะได้รับเงินเบี้ยยังชีพผู้สูงอายุต่อเนื่อง
…………………………………………………………………………………….
	***   ผู้สูงอายุจะต้องนำเอกสารหลักฐานประกอบแบบคำขอลงทะเบียนขอรับเงินเบี้ยยังชีพผู้สูงอายุ  ดังนี้
1. บัตรประจำตัวประชาชน หรือบัตรอื่นที่ออกโดยหน่วยงานของรัฐที่มีรูปถ่าย
2. ทะเบียนบ้านฉบับเจ้าบ้าน
3. สมุดบัญชีธนาคาร  สำหรับกรณีที่ผู้ขอรับเงินเบี้ยยังชีพผู้สูงอายุที่ประสงค์ขอรับเงินเบี้ยยังชีพผู้สูงอายุผ่านธนาคาร
หรือในกรณีที่มีความจำเป็นที่ไม่สามารถมายื่นคำขอลงทะเบียนด้วยตนเองได้  อาจมอบอำนาจเป็นลายลักษณ์อักษรให้ผู้อื่นเป็นผู้ยื่นคำขอลงทะเบียนขอรับเงินเบี้ยยังชีพผู้สูงอายุแทนได้  สำหรับผู้ซึ่งต้องขังหรือจำคุกในเรือนจำ  ทัณฑสถานหรือสถานที่คุมขังของกรมราชทัณฑ์  ให้มอบอำนาจให้ผู้บังคับบัญชาเรือนจำ   ผู้อำนวยการทัณฑสถาน  หรือเจ้าหน้าที่ที่ผู้บัญชาการเรือนจำมอบหมาย  รับลงทะเบียนและนำมายื่นต่อองค์กรปกครองส่วนท้องถิ่นตามภูมิลำเนาของผู้มีสิทธิ




สำหรับในปีงบประมาณ   พ.ศ.   2564   องค์การบริหารส่วนตำบลหนองบ่อ               ได้กำหนดการและดำเนินการรับลงทะเบียนผู้มีสิทธิรับเงินเบี้ยยังชีพผู้สูงอายุ   ดังนี้
· เปิดรับลงทะเบียนตั้งแต่เดือนตุลาคม   2562  -  เดือนพฤศจิกายน  2562
และเดือนมกราคม  2563 – เดือนกันยายน  2563  
· ให้ผู้สูงอายุรายใหม่ที่ยังไม่เคยลงทะเบียนมาก่อนซึ่งเป็นผู้สูงอายุที่มีอายุครบ 60 ปีบริบูรณ์แล้ว  และผู้สูงอายุที่จะมีอายุครบ  60  ปีบริบูรณ์  ในปีงบประมาณ 2564   ซึ่งนับอายุจนถึงวันที่ 1 กันยายน  2564  (เกิดก่อนวันที่ 2 กันยายน  2504)
รวมทั้งผู้สูงอายุที่ย้ายภูมิลำเนาเข้ามาอยู่ในพื้นที่องค์การบริหารส่วนตำบลหนองบ่อแต่ยังไม่ได้ยื่นคำขอลงทะเบียนกับองค์การบริหารส่วนตำบลหนองบ่อ    ในวันเวลาราชการ   ณ  ที่ทำการองค์การบริหารส่วนตำบลหนองบ่อ
· ติดต่อสอบถามข้อมูลเพิ่มเติม  โทร  080 4958129   นายธฤต   ศรีเพชร์      ตำแหน่งนักพัฒนาชุมชนชำนาญ   

